CELEX: 52022PC0168
Language: mt
Date: 2022-04-06 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ ta’ negozjati dwar ftehim dwar it-trasport tal-merkanzija bit-triq bejn l-Unjoni Ewropea u r-Repubblika tal-Moldova

IL-KUMMISSJONI EWROPEA
            Brussell, 6.4.2022
            COM(2022) 168 final
            
            Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ ta’ negozjati dwar ftehim dwar it-trasport tal-merkanzija bit-triq bejn l-Unjoni Ewropea u r-Repubblika tal-Moldova
            
               
         
         
            
               MEMORANDUM TA’ SPJEGAZZJONI
            
            
            
               1.Kuntest tar-rakkomandazzjoni
            
            
            
               Il-Kummissjoni b’dan tirrakkomanda lill-Kunsill biex jawtorizza l-ftuħ ta’ negozjati għal ftehim limitat fiż-żmien dwar it-trasport tal-merkanzija bit-triq bejn l-Unjoni u l-Moldova (minn hawn ’il quddiem imsejjaħ “il-ftehim”) biex jiġu indirizzati r-riperkussjonijiet tal-aggressjoni militari mhux provokata u mhux ġustifikata tar-Russja kontra l-Ukrajna u biex jinnomina lill-Kummissjoni bħala negozjatur tal-Unjoni. Id-direttivi tan-negozjati huma mehmuża wkoll mar-rakkomandazzjoni.
            
            
            
               2.Sfond
            
            
            
               It-trasport tal-merkanzija bit-triq bejn l-Unjoni u l-Moldova bħalissa huwa rregolat fil-biċċa l-kbira minn għadd ta’ ftehimiet bilaterali dwar it-trasport bejn l-Istati Membri tal-UE u l-Moldova. Dawn il-ftehimiet jistipulaw arranġamenti ta’ kwoti għat-trasportaturi miż-żewġ naħat fir-rigward tat-tranżitu u tal-kummerċ bilaterali. Skont informazzjoni mill-Aġenzija Nazzjonali tal-Moldova għat-Trasport bit-Triq, total ta’ 15 000 kwota ngħataw mill-Estonja, mil-Litwanja, mil-Latvja, mill-Polonja, mis-Slovakkja, mill-Ungerija u mis-Slovenja lill-Moldova. Minn dan l-ammont totali, 14 320 huma kwoti ta’ tranżitu jew bilaterali, u 680 huma kwoti universali. Mill-kwoti kollha attribwiti minn dawn il-pajjiżi lill-Moldova għall-2022, 8 647 kwota biss (madwar 60 % biss tat-total) tħallew sas-17 ta’ Marzu 2022. 
            
            
               Flimkien mal-permessi li huma bbażati fuq il-ftehimiet bilaterali msemmija hawn fuq, il-Forum Internazzjonali tat-Trasport (ITF - International Transport Forum) jopera sistema multilaterali ta’ kwoti li tipprevedi liċenzji multilaterali għat-trasport internazzjonali tal-merkanzija bit-triq minn impriżi tat-trasport stabbiliti f’pajjiż Membru tal-Konferenza Ewropea tal-Ministri tat-Trasport (ECMT - European Conference of Ministers of Transport). Il-liċenzji japplikaw għat-trasport tal-merkanzija bejn pajjiżi Membri tal-ECMT jew fi tranżitu mit-territorju ta’ wieħed jew aktar minn dawk il-pajjiżi. Madankollu, l-għadd ta’ kwoti fi ħdan is-sistema tal-ECMT huwa pjuttost baxx meta mqabbel mal-kwoti maħruġa skont il-ftehimiet bilaterali (għalkemm il-paragun mhuwiex rigoruż, peress li l-kwoti tal-ECMT jikkonċernaw liċenzji annwali, filwaqt li l-ftehimiet bilaterali inkwistjoni jirrigwardaw permessi għal vjaġġi uniċi). Fl-2022, ġew attribwiti 1 430 liċenzja annwali u 1 752 liċenzja għal żmien qasir lill-operaturi tal-Moldova. 
            
            
               Il-Moldova hija parti għall-Ftehim dwar il-ħidma tal-ekwipaġġi ta’ vetturi involuti fit-trasport internazzjonali bit-triq (AETR)
                  1
                li għalih l-Istati Membri kollha tal-UE huma wkoll partijiet kontraenti. B’konsegwenza ta’ dan, l-operaturi tal-Moldova li jittrasportaw il-merkanzija fit-territorju tal-Unjoni jridu jikkonformaw mal-istess ħin ta’ sewqan, pawżi u perjodi ta’ mistrieħ ta’ dawk li japplikaw fl-Unjoni f’konformità mar-Regolament (KE) Nru 561/2006
                  2
               . 
            
            
               Fid-dawl tal-aggressjoni militari mwettqa mir-Russja kontra l-Ukrajna, is-sitwazzjoni tat-trasport saret diffiċli ħafna għall-Moldova. Il-gwerra fl-Ukrajna ġġiegħel lill-operaturi tat-trasport bit-triq tal-Moldova jfittxu rotot alternattivi biex jevitaw li jgħaddu mit-territorju tal-Ukrajna, li sa issa kien l-uniku mod biex jintlaħqu s-swieq ta’ pajjiżi terzi fil-Lvant tal-Ukrajna. Madankollu, it-trasportaturi tal-Moldova ma għandhomx biżżejjed permessi għat-tranżitu meħtieġa tal-Istati Membri li minnhom ikun meħtieġ isir dan it-tranżitu. Dan jipperikola l-issodisfar ta’ kuntratti fuq terminu twil għall-provvista tal-merkanzija (speċjalment prodotti agrikoli) mal-imsieħba kummerċjali tagħhom fil-pajjiżi msemmija hawn fuq. Hemm ukoll ħtieġa akbar għal operazzjonijiet ta’ trasport bilaterali bejn il-Moldova u l-UE, li s-sett attwali ta’ permessi ma jistax jilħaq. Estensjoni tad-drittijiet tat-trasport għat-trasportaturi tal-Moldova u l-għoti ta’ drittijiet reċiproċi lit-trasportaturi tal-UE jistgħu jippermettu wkoll lill-UE li tesporta aktar merkanzija lejn il-Moldova, li għalhekk huwa wkoll fl-interess tal-UE. Fl-istess ħin, il-Moldova jista’ jkollha bżonn taġġusta aktar ix-xejriet ekonomiċi u tat-trasport tagħha sabiex twieġeb għall-impatt tal-gwerra fuq is-swieq internazzjonali.
            
            
               Għalhekk, sabiex tingħata għajnuna lill-ekonomija tal-Moldova li tinsab f’diffikultajiet kbar, filwaqt li dan il-pajjiż diġà ospita proviżorjament aktar minn 350 000 refuġjat li ġejjin mill-Ukrajna u li qegħdin fi tranżitu lejn pajjiżi oħra, huwa xieraq li jiġi konkluż b’mod urġenti ftehim bejn l-Unjoni u l-Moldova li permezz tiegħu r-rotot ta’ tranżitu mblukkati li jgħaddu mill-Ukrajna jistgħu, kemm jista’ jkun, jiġu sostitwiti b’alternattivi mtejba għat-trasport bit-triq mill-UE u t-trasport bilaterali bit-triq bejn il-Moldova u l-UE jista’ jissaħħaħ. Tali ftehim għandu jdum sakemm l-impatt tal-gwerra fuq l-operazzjonijiet tat-trasport u fuq l-infrastruttura tat-trasport tal-Ukrajna jibqa’ qawwi.
            
            
               Tali ftehim huwa wkoll fl-interess tal-UE, peress li l-UE għandha interess fl-istabbilizzazzjoni tal-ekonomija tal-Moldova, anke fid-dawl tal-fatt li l-pajjiż irid jittratta influss ta’ refuġjati li qed jaħarbu mill-gwerra, u interess li jittaffa l-impatt tal-aggressjoni Russa fuq is-sitwazzjoni tas-sigurtà tal-UE u l-fruntieri tagħha. Barra minn hekk, it-trasportaturi tal-UE se jiksbu drittijiet reċiproċi tat-trasport għal dawk mogħtija lit-trasportaturi tal-Moldova, li se jkunu pożittivi għall-ekonomija tal-UE.
            
            
               L-Artikolu 80(c) tal-Ftehim ta’ Assoċjazzjoni jappella biex jissaħħu l-konnessjonijiet ewlenin tat-trasport bejn it-territorji tal-UE u l-Moldova, u l-Artikolu 82 tiegħu jappella għal kooperazzjoni biex jitjieb il-moviment tal-merkanzija, tiżdied il-fluwidità tal-flussi tat-trasport bejn ir-Repubblika tal-Moldova, l-UE u pajjiżi terzi fir-reġjun, billi jitneħħew l-ostakli amministrattivi, tekniċi u oħrajn. 
            
            
               3.Konsistenza ma’ politiki oħra tal-Unjoni
            
            
               
                  Dan il-ftehim huwa konsistenti mal-politika attwali tal-UE dwar ir-relazzjonijiet esterni mal-Moldova. Il-Gvern tal-Moldova talab ftehim bħala miżura urġenti. Tali ftehim se jikkumplementa wkoll l-appoġġ tal-UE mogħti lill-Moldova f’Marzu 2022 biex jgħin lill-awtoritajiet tal-Moldova jipprovdu assistenza lin-nies li qed jaħarbu mill-invażjoni Russa tal-Ukrajna. Il-konklużjoni ta’ ftehim b’limitu ta’ żmien dwar it-trasport tal-merkanzija bit-triq mal-Moldova għat-tul tal-impedimenti tat-trasport ikkawżati mill-gwerra fl-Ukrajna tkun ukoll konformi mal-Ftehim ta’ Assoċjazzjoni ffirmat fis-27 ta’ Ġunju 2014 bejn l-Unjoni u l-Moldova
                     3
                  .
               
            
            
               4.Bażi ġuridika, sussidjarjetà u proporzjonalità
            
            
               •Bażi ġuridika
            
         
         
            
               
                  Il-bażi ġuridika proċedurali għal deċiżjoni li tawtorizza l-ftuħ ta’ negozjati ta’ ftehim bejn l-Unjoni u pajjiż terz u li tindirizza direttivi lin-negozjatur hija l-Artikolu 218(3) u (4) tat-TFUE. 
               
            
            
               •Kompetenza tal-Unjoni
            
            
               
                  L-Artikolu 216 (1) tat-TFUE jistabbilixxi li:
               
               
                  “L-Unjoni tista' tikkonkludi ftehim ma' pajjiż terz wieħed jew iktar jew ma' organizzazzjonijiet internazzjonali meta t-Trattati jipprovdu għal dan jew meta l-konklużjoni ta' ftehim tkun jew meħtieġa sabiex jinkiseb, fil-qafas tal-politika ta' l-Unjoni, wieħed mill- objettivi stabbiliti mit-Trattati, jew inkella tkun prevista f'att ta' l-Unjoni legalment vinkolanti jew inkella x'aktarx tolqot regoli komuni jew li tbiddel il-kamp tal-applikazzjoni tagħhom”.
               
            
            
               Dan il-Ftehim jaqa’ taħt il-politika tat-trasport tal-Unjoni u huwa meħtieġ sabiex jinkiseb wieħed mill-objettivi msemmija fit-Trattati, li huwa li “tikkontribwixxi għal kummerċ ħieles u ġust”.
            
            
               Barra minn hekk, il-konklużjoni ta’ ftehimiet internazzjonali dwar it-trasport tal-merkanzija bit-triq hija prevista b’mod espliċitu f’att leġiżlattiv tal-Unjoni. 
            
            
               B’mod partikolari, l-Artikolu 1 tar-Regolament (KE) Nru 1072/2009 tal-Parlament Ewropew u tal-Kunsill tal-21 ta’ Ottubru 2009 dwar regoli komuni għall-aċċess għas-suq internazzjonali tat-trasport bit-triq tal-merkanzija jistabbilixxi fil-paragrafi 2 u 3 li:
            
            
               “2. Fil-każ ta’ trasport minn Stat Membru lejn pajjiż terz u viċeversa, dan ir-Regolament għandu japplika għal dik il-parti tal-vjaġġ fit-territorju ta’ Stat Membru traversat waqt il-vjaġġ. M’għandux japplika għal dik il-parti tal-vjaġġ li ssir fit-territorju tal-Istat Membru tat-tagħbija jew tal-ħatt sakemm ma jkunx ġie konkluż il-ftehim meħtieġ bejn il-Komunità u l-pajjiż terz.
            
            
               3. Sakemm jintlaħqu il-ftehimiet imsemmija fil-paragrafu 2, dan ir-Regolament m’għandux jaffettwa:
            
            
               (a) dispożizzjonijiet rigward it-trasport minn Stat Membru għal pajjiż terz u viċeversa li huma inklużi fil-ftehimiet bilaterali li ntlaħqu mill-Istati Membri ma’ dawk il-pajjiżi terzi;
            
            
               (b) id-dispożizzjonijiet rigward it-trasport minn Stat Membru lejn pajjiż terz u viċeversa li huma inklużi fil-ftehimiet bilaterali li saru bejn l-Istati Membri li, taħt l-awtorizzazzjonijiet bilaterali jew taħt l-arranġamenti għal-liberalizzazzjoni, jippermettu t-tagħbija u l-ħatt fi Stat Membru minn trasportaturi li mhumiex stabbiliti f’dak l-Istat Membru”.
            
            
               Barra minn hekk, l-Artikolu 82 tal-Ftehim ta’ Assoċjazzjoni bejn l-Unjoni u l-Moldova jistipula li l-kooperazzjoni bejn iż-żewġ partijiet għandha timmira li ttejjeb il-moviment tal-passiġġieri u tal-merkanzija u żżid il-fluwidità tal-flussi tat-trasport bejn l-Unjoni u r-Repubblika tal-Moldova.
            
            
               Barra minn hekk, il-konklużjoni tagħha tista’ taffettwa r-regoli komuni jew tbiddel il-kamp ta’ applikazzjoni tagħhom kif stabbilit mill-ġurisprudenza tal-QĠUE. B’mod partikolari, fil-punt 201 tal-Opinjoni 2/15 tagħha tas-16 ta’ Mejju 2017
                  4
               , il-Qorti ddikjarat dan li ġej: 
            
            
            
               “201. Bħalma diġà kkonstatat il-Qorti tal-Ġustizzja, meta ftehim bejn l-Unjoni u Stat terz jipprevedi l-applikazzjoni, għar-relazzjonijiet internazzjonali koperti minn dan il-ftehim, ta’ regoli li jestendu ħafna fuq ir-regoli komuni tal-Unjoni applikabbli għas-sitwazzjonijiet intra-Komunitarji, dan il-ftehim għandu jitqies li jista’ jaffettwa jew li jbiddel il-portata ta’ dawn ir-regoli komuni. Fil-fatt, minkejja l-assenza ta’ kontradizzjoni mal-imsemmija regoli komuni, is-sens, il-portata u l-effikaċja tagħhom jistgħu jiġu influwenzati (ara, b’mod partikolari, l-Opinjoni 1/03 (Konvenzjoni l-ġdida ta’ Lugano), tas‑7 ta’ Frar 2006, EU:C:2006:81, il-punti 143 u 151 sa 153; l-Opinjoni 1/13 (Adeżjoni ta’ Stati terzi għall-Konvenzjoni ta’ Den Haag), tal‑14 ta’ Ottubru 2014, EU:C:2014:2303, il-punti 84 sa 90; kif ukoll is-sentenza tas‑26 ta’ Novembru 2014, Green Network, C‑66/13, EU:C:2014:2399, il-punti 48 u 49). ”
            
            
               
                  L-aċċess għas-suq previst f’din ir-Rakkomandazzjoni ċertament fih trikkib mad-dispożizzjonijiet dwar l-aċċess għas-suq adottati mill-Unjoni fir-rigward tat-trasport internazzjonali tal-merkanzija bit-triq imsemmi hawn fuq. 
               
               
                  Fid-dawl ta’ dan ta’ hawn fuq, l-Unjoni għandha kompetenza esterna esklużiva skont l-Artikolu 3(2) tat-TFUE biex tikkonkludi l-ftehim previst.
               
            
            
               Sa fejn il-ftehimiet bilaterali eżistenti ma jiġux sostitwiti mill-ftehim previst, dawn jistgħu jkomplu japplikaw bħala kwistjoni tal-ftehim previst. Ladarba dak il-ftehim jiġi terminat, il-ftehimiet bilaterali eżistenti jistgħu jerġgħu japplikaw b’mod indipendenti sakemm l-Unjoni ma tikkonkludix ftehim ieħor mal-Moldova fil-qasam tat-trasport bit-triq.  
            
            
               •Dmir tal-Kummissjoni li tikkonsulta
            
            
               Meta titqies is-sentenza tal-Qorti tal-Ġustizzja tas-16 ta’ Lulju 2015 fil-kawża C-425/13
                  5
               , li tiċċara r-rwoli tal-istituzzjonijiet differenti għall-fini tal-applikazzjoni tal-Artikolu 218(2) u (4) tat-TFUE f’konformità mal-prinċipji tal-bilanċ istituzzjonali u l-kooperazzjoni sinċiera reċiproka stabbiliti fl-Artikolu 13(2) tat-TUE, huwa meħtieġ li dawn il-kjarifiki jiġu riflessi.
            
         
         
            
               Huwa xieraq li l-Kummissjoni tipprovdi lill-Kunsill u lill-kumitat speċjali maħtur minnha bl-informazzjoni kollha meħtieġa għalihom biex jimmonitorjaw il-progress tan-negozjati, bħal, b’mod partikolari, l-għanijiet ġenerali mħabbra u l-pożizzjonijiet meħuda mill-partijiet l-oħra matul in-negozjati. Il-Kummissjoni se tirrapporta bil-miktub lill-Kunsill u lill-kumitat speċjali maħtur minnu dwar l-eżitu tan-negozjati b’mod li jippermetti lill-Kunsill li jeżerċita l-prerogattivi istituzzjonali tiegħu.
            
            
               Sabiex tikkonforma mal-obbligu tar-rispett tal-bilanċ istituzzjonali stabbilit fl-Artikolu 13(2) tat-TUE u l-obbligu stabbilit fl-Artikolu 218(10) tat-TFUE, il-Kummissjoni se tinforma lill-Parlament Ewropew bl-istess mod.
            
            
               •Proporzjonalità
            
            
               
                  Ir-Rakkomandazzjoni tikkonforma mal-prinċipju tal-proporzjonalità għar-raġunijiet li ġejjin:
               
               
                  Il-ftehim previst huwa l-aktar strument effiċjenti biex jissaħħu r-relazzjonijiet bejn l-UE u l-Moldova dwar it-trasport bit-triq, peress li jneħħi l-ħtieġa għal kwoti fi ftehimiet bilaterali bejn l-Istati Membri u l-Moldova fir-rigward tat-tranżitu.
               
               
                  Il-ftehim propost ma jimponi l-ebda piż amministrattiv jew finanzjarju addizzjonali, la fuq l-awtoritajiet tal-Istati Membri u lanqas fuq l-industrija. Għall-kuntrarju għandu jnaqqas il-piż amministrattiv kemm għall-industrija kif ukoll għall-Istati Membri, peress li l-għoti ta’ drittijiet reċiproċi għal dawk tat-trasportaturi tal-Moldova għat-trasportaturi tal-UE (drittijiet ta’ tranżitu u d-drittijiet ta’ trasport internazzjonali bilaterali) se jneħħi l-ħtieġa għal permessi għall-operaturi tal-UE u b’hekk inaqqas il-piż amministrattiv għall-industrija tat-trasport tal-UE.
               
            
            
               5.Implikazzjonijiet baġitarji
            
            
               
                  Ir-Rakkomandazzjoni ma għandha l-ebda implikazzjoni għall-baġit tal-Unjoni.
               
            
            
               6.Elementi oħra
            
            
               •Spjegazzjoni fid-dettall tad-dispożizzjonijiet speċifiċi tar-Rakkomandazzjoni
            
            
               Id-Deċiżjoni tal-Kunsill se tawtorizza l-ftuħ ta’ negozjati għal ftehim dwar it-trasport tal-merkanzija bit-triq bejn l-Unjoni u l-Moldova biex jiġu indirizzati r-riperkussjonijiet tal-aggressjoni tar-Russja kontra l-Ukrajna u se tinnomina lill-Kummissjoni bħala negozjatur tal-Unjoni. Id-direttivi tan-negozjati li huma mehmuża mad-Deċiżjoni jagħtu deskrizzjoni wiesgħa tal-kamp ta’ applikazzjoni tal-ftehim previst.
            
            
               
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza l-ftuħ ta’ negozjati dwar ftehim dwar it-trasport tal-merkanzija bit-triq bejn l-Unjoni Ewropea u r-Repubblika tal-Moldova
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 218(3) u (4) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea,
            
            
               Billi:
            
            
               (1)Jenħtieġ li jinfetħu negozjati bil-ħsieb li jiġi konkluż ftehim bejn l-Unjoni u r-Repubblika tal-Moldova dwar it-trasport tal-merkanzija bit-triq. Huwa xieraq li l-ftehim japplika sakemm l-impatt tal-aggressjoni tar-Russja kontra l-Ukrajna fuq l-operazzjonijiet tat-trasport u fuq l-infrastrutturi tat-trasport tal-Ukrajna jibqa’ qawwi.
            
         
         
            
               (2)Il-Kummissjoni jenħtieġ li tinħatar bħala negozjatur.
            
            
               (3)In-negozjati jenħtieġ li jsiru mill-Kummissjoni b’konsultazzjoni ma’ [isem il-kumitat speċjali li għandu jiddaħħal mill-Kunsill].
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-Kummissjoni hija b’dan awtorizzata tinnegozja, f’isem l-Unjoni, ftehim bejn l-Unjoni Ewropea u r-Repubblika tal-Moldova dwar it-trasport tal-merkanzija bit-triq.
            
            
               Artikolu 2
            
            
               Id-direttivi tan-negozjati huma stipulati fl-Anness.
            
            
               Artikolu 3
            
            
               In-negozjati għandhom jitmexxew b’konsultazzjoni ma’ [isem il-kumitat speċjali li għandu jiddaħħal mill-Kunsill].
            
            
               Artikolu 4
            
            
               Din id-Deċiżjoni hija indirizzata lill-Kummissjoni.
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Iffirmat f’Ġinevra, l-1 ta’ Lulju 1970.
               
               
                  
                     (2)
                  
                        Ir-Regolament (KE) Nru 561/2006 tal-Parlament Ewropew u tal-Kunsill tal- 15 ta' Marzu 2006 dwar l-armonizzazzjoni ta' ċerta leġiżlazzjoni soċjali li għandha x'taqsam mat-trasport bit-triq u li jemenda r-Regolamenti tal-Kunsill (KEE) Nru 3821/85 u (KE) Nru 2135/98 u li jħassar ir-Regolament tal-Kunsill (KEE) Nru 3820/85 
               
               
                  
                     (3)
                  
                        ĠU L 260, 30.08.2014, p. 4.
               
               
                  
                     (4)
                  
                        ECLI:UE:C:2017:376.
               
               
                  
                     (5)
                  
                        ECLI:EU:C:2015:483.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 6.4.2022
            COM(2022) 168 final
            
            ANNESS
            tar-
            Rakkomandazzjoni għal DEĊIŻJONI TALl-KUNSILL
            li tawtorizza l-ftuħ ta’ negozjati dwar ftehim dwar it-trasport tal-merkanzija bit-triq bejn l-Unjoni Ewropea u r-Repubblika tal-Moldova
            
               
         
         
            
               ANNESS
            
            
               Direttivi tan-negozjar għal ftehim bejn l-Unjoni Ewropea u r-Repubblika tal-Moldova dwar it-trasport tal-merkanzija bit-triq
            
            
               1.Objettivi tan-negozjati 
            
            
               Li tkun permessa l-liberalizzazzjoni tat-trasport tal-merkanzija bit-triq, f’termini ta’ drittijiet ta’ tranżitu u drittijiet ta’ trasport internazzjonali bilaterali, bejn il-Moldova u l-Unjoni għat-tul tal-aggressjoni militari mhux provokata u mhux ġustifikata tar-Russja kontra l-Ukrajna. 
            
            
               2.Kamp ta’ applikazzjoni tal-Ftehim
            
            
               (1)Il-Ftehim jenħtieġ li jilliberalizza t-trasport tal-merkanzija bit-triq billi jagħti drittijiet ta’ aċċess lill-operaturi tal-Moldova u tal-Unjoni Ewropea rigward it-tranżitu u t-trasport internazzjonali bilaterali bejn l-Unjoni Ewropea u l-Moldova. Il-Ftehim jenħtieġ li jżomm jew iżid il-livell ta’ aċċess għas-suq jew opportunitajiet kummerċjali oħra disponibbli taħt ftehimiet bilaterali eżistenti dwar it-trasport bit-triq bejn l-Istati Membri tal-UE u l-Moldova.
            
            
               (2)Il-Ftehim, li jenħtieġ li jkun ugwalment awtentiku bil-lingwi uffiċjali kollha tal-UE, għandu jinkludi klawżola lingwistika għal dak il-għan.
            
            
               (3)Il-Ftehim jenħtieġ li jkun limitat fiż-żmien u għandu japplika sakemm l-impatt tal-aggressjoni tar-Russja kontra l-Ukrajna fuq l-operazzjonijiet tat-trasport u fuq l-infrastruttura tat-trasport tal-Ukrajna jibqa’ qawwi. 
            
            
               3.Dispożizzjonijiet ġenerali
            
            
               Il-Ftehim, li huwa sussegwenti għall-ftehimiet bilaterali eżistenti dwar it-trasport bit-triq bejn l-Istati Membri u l-Moldova, se jipprevali fuq id-dispożizzjonijiet tagħhom. 
            
            
               Ladarba dan il-Ftehim jiġi terminat, il-ftehimiet bilaterali eżistenti bejn l-Istati Membri tal-UE u l-Moldova jerġgħu japplikaw sakemm l-Unjoni ma tikkonkludix ftehim ieħor mal-Moldova fil-qasam tat-trasport bit-triq.  
            
            
               4.Ġestjoni tal-Ftehim
            
            
               Jenħtieġ li jiġi stabbilit Kumitat Konġunt magħmul minn rappreżentanti tal-Partijiet, li jenħtieġ li jkun responsabbli għall-amministrazzjoni tal-Ftehim u għall-implimentazzjoni xierqa tiegħu b’mod partikolari fir-rigward tal-adattament, wara l-modifika tagħhom, tar-regoli tal-UE inklużi f’Anness tal-Ftehim li l-Moldova għandha tikkonforma miegħu kif ukoll regoli ġodda applikabbli fil-qasam tat-trasport bit-triq adottati fil-livell tal-Unjoni.
            
            
               L-esperti tal-Moldova jistgħu jitħallew jipparteċipaw bħala osservaturi fil-Gruppi ta’ Esperti stabbiliti mill-Unjoni u li jittrattaw il-leġiżlazzjoni tal-Unjoni li għandha tiġi applikata mill-Moldova, li se tiġi stabbilita f’Anness tal-Ftehim. 
            
            
               Il-Ftehim jenħtieġ li jinkludi mekkaniżmu għas-soluzzjoni tat-tilwim rapidu, effettiv u vinkolanti, li jiżgura li l-Ftehim ikun jista’ jiġi applikat kif xieraq.
            
            
               Minkejja l-mekkaniżmu għas-soluzzjoni tat-tilwim, il-Ftehim jenħtieġ li jinkludi dispożizzjonijiet li għandhom jiġu applikati f’każ ta’ nuqqas ta’ twettiq tal-obbligi tiegħu, bħall-possibbiltà li jiġu adottati miżuri ta’ salvagwardja xierqa jew li jiġu sospiżi bis-sħiħ jew parzjalment id-drittijiet jew il-privileġġi mogħtija skont it-termini tal-Ftehim.
            
            
               5.Tmexxija tan-Negozjati 
            
            
               Il-Kummissjoni se tmexxi n-negozjati skont dawn id-direttivi u se tiżgura koordinazzjoni xierqa man-negozjati li għaddejjin u dawk futuri f’oqsma rilevanti oħra.